KIRJALLINEN KYSYMYS E-0184/03

esittäjä(t): Antonios Trakatellis (PPE-DE) komissiolle

(31. tammikuuta 2003)

Aihe: Iraklion-Knossoksen alueen rakennushanke

Iraklionin alueen asukkaat ovat valittaneet Knossoksen ja Iraklionin väliselle historialliselle tielle rakennettavasta sillasta, koska tien historiallista merkitystä ei ole otettu huomioon, sillan rakentaminen on kallista, sillä on vain vähän merkitystä liikenteen kannalta, ja rakentaminen perustuu mielivaltaiseen päätökseen, koska sitä ei mainita olympialaisten rakennushankkeita koskevassa laissa 2947/01, ja ympäristön ja aluesuunnittelun sekä yleisten töiden ministeriön yksikkö ja tienrakennushankkeita koskevista tutkimuksista vastuussa oleva elin eivät ole antaneet hankkeeseen lupaa.

Kun nämä seikat ja paikallisten viranomaisten ja asukkaiden protestit otetaan huomioon, voiko komissio ilmoittaa:

1. Onko tämän hankkeen toteuttaminen kaupunkien elinympäristöä ja kestävää liikennettä koskevien yhteisön säännösten mukaista?

2. Mihin toimiin komissio aikoo ryhtyä, jos se katsoo, että hanke on laiton ja mielivaltaiseen päätökseen perustuva, ja alueen liikenteen, kaupunkisuunnittelun, toiminnallisuuden, estetiikan, ympäristön ja kulttuurin tarpeiden mukainen vaihtoehto on olemassa?

3. Onko hankkeeseen myönnetty yhteisön rahoitusta? Jos on, onko hankkeen toteutettavuudesta ja soveltuvuudesta tehty arvio?

Michel Barnier'n komission puolesta antama vastaus

(4. maaliskuuta 2003)

Parlamentin jäsenen mainitsemaa hanketta, joka koskee maasillan rakentamista Iraklionin ja Knossoksen väliselle tielle, ei rahoiteta yhteisön rahastoista.

Eräiden infrastruktuurihankkeiden on kuitenkin riippumatta siitä, saavatko ne yhteisön tukea vai eivät täytettävä vaatimukset, joista säädetään tiettyjen julkisten ja yksityisten hankkeiden ympäristövaikutusten arvioinnista 27 päivänä kesäkuuta 1985 annetussa neuvoston direktiivissä 85/337/ETY(1), sellaisena kuin se on muutettuna 3 päivänä maaliskuuta 1997 annetulla neuvoston direktiivillä 97/11/CEE(2) siltä osin, kuin ne koskevat ympäristöarvioinnin laatimista.

Direktiivin 2 artiklan 1 kohdassa säädetään, että jäsenvaltioiden on toteutettava kaikki tarpeelliset toimenpiteet sen varmistamiseksi, että ennen luvan myöntämistä hankkeet, joilla etenkin laatunsa, kokonsa tai sijaintinsa vuoksi todennäköisesti on merkittäviä ympäristövaikutuksia, alistetaan lupamenettelyyn ja että niiden vaikutukset arvioidaan. Nämä hankkeet määritellään 4 artiklassa, jossa viitataan direktiivin liitteisiin I ja II. Maasiltojen rakennushankkeita ei kuitenkaan mainita nimenomaisesti yhdessäkään mainitun direktiivin liitteistä.

Tämän vuoksi komissio katsoo parlamentin jäsenen ilmoittamien tietojen perusteella, että direktiiviä 85/337/ETY ei sovelleta tässä tapauksessa.

Kuitenkin siinä tapauksessa, että maasiltaa voitaisiin pitää osana maantietä tai rautatietä, jotka mainitaan direktiivin liitteen II 10 kohdan e alakohdassa, voi olla mahdollista, että Kreikan lainsäädäntö edellyttää hankkeen alistamista ympäristöarviointimenettelylle. Jos parlamentin jäsenellä on tiedossaan seikkoja, jotka osoittavat, että asiassa on tapahtunut rikkomus, komissio kehottaa parlamentin jäsentä ilmoittamaan kaikki hallussaan olevat asiaan liittyvät tiedot, jotta komissio voi tutkia, täyttääkö kyseinen hanke kaikilta osin direktiivissä 85/337/CEE säädetyt velvoitteet.

(1) EYVL L 175, 5.7.1985.

(2) EYVL L 73, 14.3.1997.